
Sajtóközlemény

Digitális Államkincstár – magasabb minőségű szolgáltatások

2023. június 19.

Új informatikai rendszereket hozott létre és ügyviteli folyamatokat egyszerűsített a Magyar Államkincstár. A fejlesztések során a modernizált folyamatokhoz szükséges korszerű és a magas rendelkezésre állású informatikai infrastruktúra is kiépült. A KÖFOP-1.0.0-VEKOP-15-2016-00024 azonosítószámú – „A kincstári rendszerek felhasználói felületeinek, valamint a Kincstár számlavezető rendszerének megújítása és az ügyviteli folyamatok újraszervezése” elnevezésű projekt június közepén zárult. A Magyar Államkincstár kiemelt projektje az Európai Unió által biztosított 14, 746 milliárd Ft vissza nem térítendő támogatás felhasználásával valósult meg. A vissza nem térítendő  támogatás intenzitása 100%.













A projektben megvalósított és 2022. januárjától működő Számlavezető Rendszer 4 600 intézményi ügyfél több mint 24 000 számláján zajló forgalom zavartalan lebonyolítását biztosítja. A Kincstár tavaly, egész évben közel 100 millió tranzakciót hajtott végre a Bankközi Klíring Rendszerben. A forgalom összértéke meghaladta az 54 000 milliárd Ft-ot, ami országosan a második legnagyobb értékű eredmény volt pénzintézményi szinten.

Az új e-PELL rendszer az egészségbiztosítási pénzbeli ellátások (pl. táppénz, baleseti táppénz) számfejtését és a társadalombiztosítási kifizetőhelyek elszámolásainak feldolgozását támogatja. A projekt eredményeként, egyrészről lehetőség nyílt az ügyfelek számára a teljeskörű elektronikus kapcsolattartásra a pénzbeli ellátás iránti kérelmet elbíráló kormányhivatalokkal, másrészről létrejött egy olyan országos, közhiteles nyilvántartás, amely valamennyi biztosítottra vonatkozóan tartalmazza, hogy milyen egészségbiztosítási pénzbeli ellátásban részesült.

Az Egységes Frontend rendszer keretében egy új, integrált ügyintézői felületet alakítottak ki, amely számos nyugdíjbiztosítási és családtámogatási eljárásban megvalósítja a teljes elektronikus ügymenet újjászervezését a hatékony adatfeldolgozás, elbírálás, döntéshozatal, ügyféltájékoztatás érdekében. A kapcsolódó szakrendszeri fejlesztések eredményeképpen az érintett eljárási folyamatokat automatizálásával jelentősen csökkent az ügyintézési idő és a munkaerőigény. 

A projekt eredményeként befejeződött a nyugdíjnyilvántartási területek papír alapú dokumentumainak feldolgozása. Ennek során több mint 100 millió lapnyi iratanyag digitalizálása történt meg. 


www.allamkincstar.gov.hu

